
            REPUBLIKA HRVATSKA
OPĆINSKI PREKRŠAJNI SUD U ZAGREBU
           Zagreb, Avenija Dubrovnik 8 
                                                                                                                                                                                                                                                                                                                                                                                                                                                                                                                                                                                                                                                                                                                                                                                                    
U   I M E   R E P U B L I K E   H R V A T S K E 

P R E S U D A  

Općinski prekršajni sud u Zagrebu, po sucu Rajki Rončević-Skočić, uz sudjelovanje Marice Pašalić, kao zapisničara, u prekršajnom postupku protiv II-okrivljene odgovorne osobe Ivana Barbara Turkalj, koju zastupa Krešimir Loboja, odvjetnik iz Zagreba, zbog prekršaja iz članka 60. stavak 1. točka 42. i stavak 2. Zakona o računovodstvu (NN 85/24, 145/24), povodom prigovora II okrivljene odgovorne osobe na prekršajni nalog Financijske agencije, Regionalni centar Zagreb Klasa: 034-07/25-04/18447, Ur.broj: 118-07-03-25-1 od 20. lipnja 2025., nakon provedenog žurnog postupka, na temelju članka 183. i članka 182. stavak 1. točka 3. Prekršajnog zakona (NN 107/07, 39/13, 157/13, 110/15, 70/17,118/18,  114/22), 11. kolovoza 2026., 

p r e s u d i o   j e

I) Temeljem članka 182. stavak 1. točka 3. Prekršajnog zakona 

Okrivljena odgovorna osoba: IVANA BARBARA TURKALJ, rođena 22.1.1978. u Zagrebu, OIB: 48163036703, državljanka Republike Hrvatske, sa prebivalištem u Zagrebu, Lj. Posavskog 28., prekršajno nekažnjavana

OSLOBAĐA SE OD OPTUŽBE

da kao odgovorna osoba – poduzetnika poslovnog subjekta "Učilište Quantum" nije dostavila Financijskoj agenciji, Regionalnom centru u Zagrebu do 30. travnja 2025. za statističke i druge potrebe propisane financijske izvještaje (bilancu, račun dobiti i gubitaka i dodatne podatke) za prethodnu kalendarsku 2024., 
	dakle, kao odgovorna osoba – poduzetnika poslovnog subjekta "Učilište Quantum" nije dostavila Financijskoj agenciji u zakonom propisanom roku financijske izvještaje i dodatne podatke za nadzorne statističke i druge potrebe u skladu s odredbom iz članka 50. stavak 1. i 2. Zakona o računovodstvu  
da bi počinila prekršaj iz članka 60. stavak 1. točka 42. i stavak 2. Zakona o računovodstvu, pa se na temelju citiranih propisa. 

II) Temeljem članka 140. stavak 2. Prekršajnog zakona, troškovi prekršajnog postupka iz članka 138. stavak 2. točke 2. do 4. Prekršajnog zakona padaju na teret proračunskih sredstava suda.  


Obrazloženje

[bookmark: _Hlk237347341]1. Financijska agencija, Regionalni centar Zagreb pod oznakom Klasa: 034-07/25-04/18447, Ur.broj: 118-07-03-25-1 izdala je 20. lipnja 2025. prekršajni nalog protiv I i II okrivljenih, radi djela prekršaja činjenično i pravno opisanog u izreci presude, na koji je II okrivljena Ivana Barbara Turkalj pravodobno izjavila prigovor, pa je isti stavljen izvan snage i po prijedlogu tužitelja proveden je žurni postupak. 
2. Ročište je održano i provedeno bez nazočnosti i prethodnog ispitivanja II okrivljene temeljem čl. 167. st. 3. Prekršajnog zakona obzirom da njezina nazočnost i prethodno ispitivanje nisu nužni za pravilno i zakonito provođenje postupka i donošenje odluke, niti je na štetu II okrivljene. 
3. II okrivljena putem branitelja u pisanoj obrani u bitnome ističe da u cijelosti poriče počinjenje prekršaja, te se protivi izrečenoj odnosno primijenjenoj prekršajnopravnoj sankciji sadržane u prekršajnom nalogu. II okrivljenoj je u prekršajnom nalogu izrečena novčana kazna od 660,00 eura, te paušalni trošak izdavanja prekršajnog naloga u iznosu od 24,89 eura. Navedenu novčanu kaznu Financijska agencija je izrekla iz razloga što Il. okrivljena nije sukladno odredbi članka 60. st. 1. toč. 42. i st. 2. Zakona o računovodstvu Financijskoj agenciji najkasnije do 30.4.2025. godine dostavio dokumentaciju potrebu za statističke i druge propisane izvještaje (bilancu, račun dobiti i gubitka i dodatne podatke) za prethodnu kalendarsku 2024. godinu. S tim u vezi, Il. okrivljena ističe: da je dana 27. listopada 2021. sklopila Sporazum o prestanku ugovora o radu sa "Učilištem Quantum", odjavljena je sa HZMO-a sa istim datumom, dostavila je ovjerenu "Ostavku na mjesto ravnatelja Učilišta Quantum", sa izričitim zahtjevom da se njena ostavka na mjesto ravnatelja, dostavi nadležnom sudskom registru te da ju se briše sa mjesta odgovorne osobe u sudskom registru tj. o prestanku svih njenih funkcija u ustanovi "Učilišta Quantum", odnosno da nije odgovorna osoba "Učilišta Quantum" od 27. listopada 2021., stoga   nema odgovornost niti ovlaštenje da u ime "Učilišta Quantum" podnosi i/ili dostavlja bilo kakvu dokumentaciju za poslovnu godinu 2024. godinu. Nadalje, "Učilište Quantum" nije imenovalo novu upravu pa navedena promjene nije izvršena te je ista i dalje upisana kao ravnatelj kod I okrivljenog iako je poslala dopis Trgovačkom sudu - sudski registar kojim se sud obavještava o prestanku radnog odnosa kod "Učilišta Quantum", a što se kosi sa stvarnim stanje stvari. Činjenica da ovlaštena osoba nije imenovala novu osobu ravnatelja ne može padati na teret ovdje II okrivljene, zbog čega je ista podnijela tužbu Trgovačkom sudu u Zagrebu radi utvrđenja prestanka mandata ravnatelja ustanove a koji postupak se vodi pod poslovnim brojem P-613/2026, pa su na taj način formalno-pravno prestale sve njezine dužnosti, ovlasti i odgovornosti kao ravnatelja a koju dužnost je formalno obavljala do 27. listopada 2021.  
[bookmark: _Hlk237347485]4. Na okolnosti istinitosti i opravdanosti svoje obrane poziva se i dostavlja: Sporazum o prestanku ugovora o radu, obrazac odjave sa HZMO-a i ovjerenu Ostavku na mjesto ravnatelja, te predlaže sudu da ju oslobodi od optužbe
5. U tijeku postupka sud je izvršio uvid i pročitao: pisanu obranu okrivljene i dokaze u prilogu, očitovanje tužitelja, izvadak iz RGFI za 2024. za I okrivljenika, izvadak iz sudskog registra, povijesni izvadak iz sudskog registra i izvršio uvid u prekršajnu evidenciju za II okrivljenu. 
6. Nakon provedenog postupka, analizom provedenih dokaza kako pojedinačno tako i u međusobnoj povezanosti Sud nije utvrdio odgovornost II okrivljenu za prekršaj koji joj se stavlja na teret, a koji je pravno označen kao prekršaj iz čl. 60. st. 1. toč. 42. i st. 2. Zakona o računovodstvu jer za isto nije niti bila ovlaštena niti je mogla to učiniti.
7. Iz izvatka iz sudskog registra proizlazi da je Ivana Barbara Turkalj ravnatelj i ovlaštena osoba za zastupanje pojedinačno i samostalno od 21.2.2012. pa podatke iz povijesnog izvatka iz sudskog registra sud nije prihvatio kao vjerodostojan dokaz o tome da bi okrivljena odgovorna osoba Ivana Barbara Turkalj bila odgovorna osoba u "Učilište Quantum" za počinjeni prekršaj. Ovo stoga što je ista prije vremena počinjenja prekršaja dala ostavku na mjesto dužnosti ravnatelja, kao i što je 27.10.2021. sklopila sporazum o prestanku Ugovora o radu sa "Učilištem Quantum", pa se iz utvrđene činjenice  može  izvesti zaključak da ona nije odgovorna osoba u pravnoj osobi za konkretni prekršaj. 
8.  Nakon provedenog postupka, na temelju obrane okrivljene odgovorne osobe, te izvršenog uvida u navedenu dokumentaciju, sud smatra kako nije dokazano da bi okrivljena odgovorna osoba počinila prekršaj koji joj se stavlja na teret. 
9. Naime, okrivljena odgovorna osoba je porekla izvršenje djela prekršaja navodeći da nije  odgovorna osoba u pravnoj osobi za djelo prekršaja koje joj se stavlja na teret, a navedeno proizlazi i iz dokaza pročitanih i provedenih u dokaznom postupku, posebno iz sporazuma o prestanku ugovora o radu od 27.10.2021. te ostavke na mjesto ravnatelja, a koji provedeni dokazi potkrjepljuju obranu okrivljene, zbog čega je sud obranu okrivljene u cijelosti prihvatio i riješio kao u izreku presude.
10. Prekršajni Zakon u čl. 61. definira odgovornu osobu kao fizičku osobu koja vodi poslove pravne osobe ili joj je povjereno obavljanje određenih poslova iz područja djelovanja pravne osobe. Zbog navedenog,  imajući u vidu činjenicu da je okrivljena odgovorna osoba kao ravnatelj, razriješen dužnosti (Sporazumom o prestanku ugovora o radu i Ostavkom na mjesto ravnatelja) na navedenu funkciju prije nego što je pravna osoba propustila izvršiti svoju zakonsku obvezu u svezi dostave financijskih izvještaja za statističke i druge potrebe (bilancu, račun dobiti i gubitaka i dodatne podatke) do 30. travnja 2025., sud nije utvrdio niti da je okrivljena u vrijeme počinjenja djela prekršaja vodila poslove "Učilišta Quantum", niti da joj je povjereno obavljanje određenih poslova iz područja djelovanja pravne osobe, pa samim time niti da je bila odgovorna osoba u pravnoj osobi. 
11. Slijedom navedenog valjalo je odlučiti kao u izreci ove presude i okrivljenu odgovornu osobu  osloboditi od optužbe sukladno čl. 182. st. 1. toč. 3. Prekršajnog zakona, pa je shodno tome odlučeno da troškovi prekršajnog postupka u odnosu na II okrivljenu, padaju na teret proračunskih sredstava.

 Zagreb, 11. kolovoza 2026.

Zapisničar                                                                    Sudac
Marica Pašalić, v. r.       					Rajka Rončević-Skočić, v. r.        




UPUTA O  PRAVNOM LIJEKU:
	Protiv presude okrivljenici, tužitelj, te osobe navedene u članka 192. stavak 1. Prekršajnog zakona imaju pravo žalbe  u roku od 8 (osam) dana od dana dostave  prijepisa presude. Žalba se podnosi Općinskom prekršajnom sudu u Zagrebu, Avenija Dubrovnik 8. u dva primjerka, a o žalbi odlučuje Visoki prekršajni sud Republike Hrvatske.

 
Za točnost otpravka –ovlašteni službenik
                                    Marica Pašalić

